정조 22년
成歡察訪姜世鷹疏曰伏以臣之待罪郵官今已二年于玆矣目擊馹路之日就凋弊吏民之轉于涸轍而迄未能發一言蘇一瘼今因詢蕘之盛諭始陳獻芹之愚忱臣罪至此尤無所逃惟我殿下寬其誅而採其說焉大抵本驛北接畿甸東連嶺右南通湖南直路數百里之間使役之煩劇吏卒之困瘁比他驛倍蓰而流來弊瘼難以毛擧臣之蚤夜商度非不殫竭而其奈事係通變非郵官之所可擅便或有道臣之未能獨斷者若非自朝廷稍加振勵申嚴舊制則百弊千瘼日痼月深終無救藥之方轉至於弊者益弊而措畫無地困者益困而蘇醒無期畢竟絶站可立而待也到底時候雖使龔黃而幹治之召杜而撫摩之恐不能措半籌矣況臣嶺表孤蹤萬萬庸愚之質其敢望一言裨益哉伏念臣職是掌郵而曾忝從班適逢導言之會身居可言之地是誠驛路再生之秋而臣失今不言更待何時臣謹考驛中流來事目昔在先朝戊辰年有旨于道臣有曰國家之設各驛於八道如人之有血脈於一身血脈不通則人命絶脫有緩急號令不行則國脈絶故開國之時必擇良田美畓以爲立馬之資又多定奴婢驛吏日守以爲使喚之具其意其偶然哉而到今驛路無形欲復設驛舊規則祖宗朝大典前後續錄章章載焉而廢棄不擧卿其知悉擧行猗歟大哉聖人之言明及幽蔀洞察弊源若燭照而龜卜也今之積弊實不外於廢棄不擧四個字而臣之極言竭論亦不過爲申明舊典而已其目有八一曰馬政之嚴立科條也朝家之置郵而立馬也列以三等視其爵秩自初定制非堂上奉命則不敢責上等馬法意之嚴密可以想見而今也不然下至堂下官及監兵營裨皆能責立上等紀綱之寒心已無可言而其外濫騎私與枉道加數與經驛不換者其律俱同故癸未年判付內畿驛位田無一陳荒處下三道入居本無減於前而察訪不職之故他驛馬每每便行極爲寒心若有如前之弊則該道察訪科罪事辭敎至嚴又於戊辰年啓下事目內佳川驛不爲替馬這這嚴治事另加申飭而近來法綱解紐凡於使行時隣道該站不善奉行每有他道馬仍把之時成歡驛夫馬或至於華城甚至於果川尤甚者至於仍把京中由是而人疲馬憊行具弊盡本驛之最甚凋殘職由於此而非徒使星之往來而已至於本道其所使役不一而足營門時急狀啓及各司所傳公事與軍官營吏絡續往來之役專當責應故各驛之卒未嘗息肩各站之馬亦未解鞍疲馬羸卒長立路上以致馹騎之稍健者俄而虺隤郵卒之疲殘者漸益凘頓實有朝夕難保之勢言念及此不覺寒心臣謂申明條例非堂上奉命則不得椉大馬其外騎卜馬各隨品秩而枉道濫騎私與加數及仍把便行等弊成事目嚴禁一有犯者隨現狀聞則殘郵馬政庶可以少蘇矣二曰驛屬之混入良役良役者良人之役非驛屬之所可冒入況復年前飭敎何等截嚴而近來邑宰不體朝家之盛意視驛路爲贅疣驛屬之一入良役則如得奇貨堅執不頉文移往復不啻過耳之風聲一未聽施徒失相敬之義將見驛屬盡化軍丁馹路殆將空虛噫各驛絶站則列邑亦當受弊何其見不到此徒爲目前之務勝也凡大小公行疊到之時及道臣行部相値之時入把之馬殆近百餘匹人夫亦過百餘名苟使驛站之不能如數入把則地方官之雇馬貰夫而替當者例也雖在雄府大邑彼近百匹駿椉其可易得乎百餘名走卒其可猝辦乎其爲當前之生事後來之流弊不可勝言故昔在己巳年備局啓辭有曰一自驛路無形之後夫馬之役責出於民間貰馬雇人罔有紀極民結又從而日弊噫此豈非已然之驗而亦豈非今日之可鑑者乎惟彼郡邑徒知良丁之難得不念置郵之本意必至於自貽伊慽其亦不思之甚矣臣謂申飭各邑俾無冒充之弊而近來驛屬之背驛投良者一依形止案所載其隱漏者現出之良役者頉下之仍令本官官得代定本官不爲擧行者令郵官之直啓處直爲啓聞論勘餘報道臣各別科罪事成事目頒示八道則其在保馹路之道豈淺淺哉三曰復戶之不可裁減也復戶者驛卒之所以糊口而傳命者也昔年辛丑年外各驛復戶移給畿驛時本驛復戶亦爲混入於減收之中臣取考他各驛復戶都摠則金井連源一千二百七十結栗峯一千二百六十結本驛不過一千二百結則視他驛已減六七十結叩其原數旣未準他而乃反減收者至於三十二結四十負之多本道各驛中直路傳命之最爲緊重者孰如成歡通計一道驛站之最爲疲殘者亦莫如成歡則朝家顧恤之道宜若優異於他驛而反不及於他驛者已爲訝惑而本驛旣接畿界又當要衝使役之繁急殆過於畿驛矣與彼富實而閑僻者一體減收已欠綜核之政直路僻路勞佚相懸而彼多此少輕重反舛其在一視均施之政宜添而不宜損者明矣去壬子年本驛察訪臣李挺龍上章陳弊時減收復戶之事亦居其一備局回啓內就本道各驛復戶中除出略干結以爲添補之地則失者無至大損得者誠非少補以此意關問便否於道臣使之俱意見報本司後稟處事至蒙允許道臣論報備局回啓內有曰通計湖西五驛成歡最是殘郵最是孔道則割四驛一結之一負付之成歡在四驛爲九牛一毛在成歡利益不些所當依此施行而第念近來各驛無不凋弊毋論多寡將此補彼之際必有稱冤生弊之端道臣變通亦出於欲救成歡之殘不暇恤於四驛而然仍請以本道加分耗中劃給折米百數十石事又蒙允下伊時道臣與察訪量度事情爲圖經遠乃以所劃耗條買取田畓以充位土欠縮之數而限五年買取後啓聞免稅事成節目以置者于今七年終不得免稅則位土之若干買取者殆同焦釜之乍沃復結之減削者無異口吻中見奪而且伏念本驛曾有屬公田追買土狀聞免稅之已例臣請本驛復戶之入於畿驛者還爲出給追買位土之不得免稅者許令減稅使此孔路殘郵之卒得以支保豈勝萬幸四曰驛保人之加數定給也保人者走卒所以掩體之資也給保之規直路三保僻路二保自是流米事目也蓋傳命吏卒長立道上未暇農桑故其所以掩體糊口之資專靠於復戶及保人夫復戶之收租以爲食根保人之收布以爲衣資朝家之保護馹路若是纖密而昔在甲辰年良保罷定之後良保一名代以私保二名定式行關而各邑終不擧行自此吏卒凍餒益甚凡於使行時懸鶉之類奔走馬前所見愁沮臣於昨年論報營門移文各邑不啻縷縷而非特道臣之不爲關飭列邑之無意擧行而已驛卒之自得望納者反奪而充役從前之纔得資賴者甚至於換名勒奪若此不已則哀此傳命之卒其何以聊生乎且夫驛之有日守者所以同助驛役之意也雖以續大典及新頒通編觀之驛日守投屬他役者竝還本役其有闕者以有實閑丁充給若無閑丁雖本官日守軍士保人亦令抄定曾於己巳年因兵曹草記各站日守一依祖宗朝擇其軍保及官日守之富實者隨闕充給事定式而至令察訪一一搜問某驛則日守時存爲幾許某驛則移屬他役爲幾許事啓聞行會又按啓下事目內守令之不勤充定於驛奉足驛日守者啓聞罷黜鄕所色吏移囚刑訊事法意至嚴則列朝之歸重驛路者果如何哉近來各邑非惟不爲充給乃反以世世驛役之類奪定軍役甚非所以奉朝令而濟國事之意也且伏念驛屬雖多奔在各處立役者鮮少或値守站夫馬不足之時則鞭朴狼藉種種逃躱此臣所謂大小公行疊到之時道臣行部相値之時所把人夫有非猝辦之事此所以有日守之法也臣謂從今以往自該驛修送吏卒輩小名成冊于各其地方官私保未準數者一一塡充後成送保人案于各本驛行會各道而列邑如不遵行則一依事目中驛奉足驛日守不勤充定者科罪事申飭施行恐爲得宜矣五曰位土之尺量還推也驛之盛衰專由於位土本驛位田皆以磽确之地屢經大水川反覆沙十居八九而混入民田者亦多有之以大馬位土言之名雖七結而實不過三四結騎卜馬位名雖五結四結而實不滿二三結民安得不貧馬豈免駑乎以此位田而責立善馬殆無異於龜背之刮毛眢井之求水則馬戶之相繼逃避安集無策職此之由也臣請歷陳之大抵位土之不得買賣法意至嚴還推屬驛載在法典而法久解弛奸竇日滋臣之所治成歡本驛而論之所謂位土擧皆懸陳而實無陳處饒田肥畓盡入冒占而還推無路臣之所屬合爲十二本驛如此則各驛可以反隅而惟彼土豪之冒占奪耕者旣云哿矣顧此殘驛之袖手見失者亦曰哀哉位田事體至爲嚴重築室居生猶不敢容易況換作已物因爲世業寧有如許法綱乎若此不已則成歡一驛其將空虛而後已兼竝之術施之平民尙有當律況此冒占公田若是無嚴而豈可一向抛置任其所爲哉請申明舊章嚴立科條位土之混入民田者土豪士族之私自冒占者竝令依舊案打量推尋還屬該驛則亦可爲殘郵支保之道矣六曰還糴之不可不半留也我國糶糴之法誠亦韙矣豐年則斂之凶年則出之恤其飢寒救其疾苦者莫非出於爲民之至意而穀簿之多人民之衆三南爲最故至於各鎭各驛亦有還穀因其多寡分留有差則亦出於朝家之普施惠澤無一夫不獲之致而奈之何近年以來糶糴而生弊者一何多端穀是民命之所寄有國之大本也措置之方出入之道苟得其要則便者益便惠澤無窮不得其要則害者益害爲弊不少苟求其本別無他說常平之名實倣古制而亦我國流來不易之典則挽近以來名色紛如如治亂絲衙門之管領多方分留之條例錯雜吏緣爲奸民受其弊職此之由也臣職非守土郡邑之糶糴便同越俎而試以本驛還政一陳之臣取考驛中還上穀簿各穀都合不下爲六千四百餘石而各名色盡分爲三千一百七十餘石半分半留僅爲三千二百六十餘石而計除營穀一千二百七十餘石則所謂常平各穀不過爲一千九百八十餘石以此推之則雖行於雄鎭巨邑民力猶有所不堪況於不暇農桑長立路上之驛卒乎哀此驛屬原不力農而些少復戶無以聊生故所恃保命者只是還穀則不念來頭之水火唯思目前之涓滴貪多務得隨給受食而多者數十石小不下十餘石雖在豐年猶有從何出之歎況此災歲豈免轉之他之患乎要其利害則不過曰半分半留之法而已臣之此言自知其迃疎昧方而亦豈但爲一驛民之計而已哉近來還政之許多弊源亦可以三隅反也今此本驛之糴政數爻旣少在朝家通變之道亦不至大段肆力而救此一燃眉之急也臣請本驛還穀中各名色盡分條亟令變通付之常平而使之半分半留永久遵行則荒年接濟之政可以無憂殘郵全保之道庶幾有效而將見回死爲生變呻爲謠之樂矣七曰驛路推刷之一依典憲也奴婢之法其來已久而至若傳命緩急之需則驛奴尤重是故朝家置郵之初多定吏奴婢以爲取用之具而又有形止案之法使之每式修案一納兵曹一納營門一置本驛以爲永久憑驗之地則制置之意豈不深且遠乎然則形案者非郵官一時創開之物乃是久遠流來金石不刊之案而一有毁劃擧將無用矣一自均役設法而身布差歇辛亥令甲而從良有路則爲驛奴者皆以公賤二字爲羞恥事百計圖免某條投托自稱良人入於縣邑之籍甚至於減縮年紀稱以辛亥後所生幻弄戶籍削去驛吏奴稱號而近來守宰之臣只憑紊亂之帳籍不信年久之形案每每奪去而少不顧藉雖以形案之昭著曲直之判異而郵官勢力難以周旋於營邑坐失驛路推刷無路自此以往國法無所施形案無所驗而所謂每式修案者不過爲謄傳故紙而已無實之政豈有加於此哉凡係一驛之事毋論大小掌郵之臣所當句管辨別而安有縣邑之宰越俎侵官而主張與奪若是之甚也臣實爲之駭嘆也臣謹按大典通編聽理條有曰內奴婢入宣頭案驛奴婢入形止案而稱以本主推尋者用小限事在三十年以前則勿許聽理況以班班驛奴載形案五十年而幻弄戶籍減縮年紀欲爲圖免之計者哉臣謂一依形止案所載本驛奴婢之假托隱漏及目前之挾勢圖免者竝令推刷還屬本驛俾殘郵獲蘇國典粗伸之地不勝幸甚八曰官垈田之區別也官屯之制臣實未知爲何而要不出於設官舍庇風雨列府庫容吏卒以爲奠居布置而糾率傳命之地也當初區劃邑驛無異邑治驛基在在皆然則獨於成歡豈有初不劃給有官無地之理哉臣謹以目下所覩仰陳之臣之所住官舍基址不過馬位田三十餘負之地所見極其迫隘不成貌樣而莫重公結盡入於土豪班族冒占換作之中或爲壓葬驛村者有之或爲廣置田園者有之永作已物恬若固有而唉此吏卒所居之村基反作有稅之田年年徵督吏卒難支殘疲之中又添弊豈不寒心者哉臣請本驛官屯之入於私田者一依定制打量推給之意申飭行會俾此吏卒得以安意奠居獲免應稅之苦而亦以爲日後懲勵之道似不可已矣嗚呼臣之今此條陳雖涉瑣屑亦極荒陋而非臣之創出已見只不過申明舊制修擧廢墜而已驟見之則似或掣礙而徐究之則實爲易行伏乞聖慈不以人廢言下臣疏于廟堂竝令採施俾有實效則非惟臣所屬之驛推以至於八路各驛莫不咸囿於鼓舞之域矣臣無任云云省疏具悉八條所陳皆非爾臆見卽金石常典之闕而未施者紀綱所在殊甚無謂況昔年受敎至爲嚴明尤何敢一不遵行乎諸條卽令廟堂從長回啓而其中還穀半分也非難事卽亦候館有積之義爲先無論京司及巡營穀特從爾言自今半分竝屬常平廳大抵驛路之設置所關何如古者一市有廬十里有亭置關用傳而高足中足下足如我國之三等馬匹則爾所說弊一有近似是豈等閑看過處旣聞之後當有修明之效此意廟堂知悉